khistorydata/jeongjo-sjw-relations huggingface dataset:
정조 2년
兵曹口傳政事。以崔昌鎭爲永達萬戶。
정조 2년
戊戌正月初六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日常參。卽歲首初行之禮也。嘉言良謨。或有可聞者乎。國榮曰。歲首常參。與他自別。且兼朝講。必多有可聞者矣。上曰。兩司皆入來乎。國榮曰。皆備員云矣。上曰。時刻入之。侍衛承旨詣閤事。分付。命退去。諸臣以次出。
정조 2년
戊戌正月初六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。今日玉堂文義。臺臣所懷。頗不草草矣。國榮曰。其所陳勉。甚是切實矣。上曰。今則僧巫不敢出入城中乎。國榮曰。僧則外貌表著。故初不敢出入。而巫女則無異凡人。安知不潛自往來乎。上曰。此則似然矣。若時時申飭。則可免狼藉之弊矣。國榮曰。京兆及部官若嚴束。則似難接跡矣。命讀諸道啓本。國榮讀奏。命退去。諸臣以次出。
정조 2년
戊戌正月初六日申時。上御誠正閣。禮房承旨入侍時。左副承旨李秉模。記事官鄭東浚林錫喆徐龍輔。以次進伏訖。上命書傳敎曰。禮房承旨詣奉室奉審。壇上亦爲奉審。祭器庫看審以來。以常參經筵。取稟。命書傳敎曰。明日有殿座事。俄命停之。朝者王堂。旣有所奏。殿座停止。以只晝講頒布。禮房知悉。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡病。左副承旨未差。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李信祜奉命在外。
정조 2년
上在昌德宮。停常參。只晝講。
정조 2년
傳于李敬養曰。禮曹草記單子未啓下之前禁漏單子。何以磨鍊。禁漏單子未啓下之前。又何爲而問安乎。禮房承旨李秉模遞差。禮曹堂上。一傡從重推考。
정조 2년
傳于鄭民始曰。左承旨入侍。
정조 2년
傳于申應顯曰。承旨前望單子入之。
정조 2년
以兵曹改火單子。傳于李敬養曰。立節之日。鑽木生火。非但法意深遠。此亦奉天之一道。而近來專委下吏。或不無先時之弊。此後則郞廳必親執爲之事。定式。
정조 2년
傳于申應顯曰。實注書鄭東浚當處分。爲先汰去。以前注書招致問奏。
정조 2년
大司憲李衍祥。大司諫徐有防。執義李亨元。司諫鄭宇淳。持平李思祚宋銓。獻納朴在源。校理朴祐源。副校理沈有鎭。正言安廷玹。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。措辭見上答三司曰。不允。
정조 2년
大司憲李衍祥。大司諫徐有防。執義李亨元。司諫鄭宇淳。持平李思祚宋銓。獻納朴在源。正言安廷玹啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任亟令王府。設鞫嚴問。明正典刑。請彦衡養遂獻遂竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。嚴鞫得情。請黑山島定配罪人龜柱亟加嚴鞫。快正王法。請逆禶妻依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐郷里罪人朴宗德施以屏裔之典。請令王府一依古典。趾賊等凶種之年未滿者。待其稍長。卽施邦刑。俾絶凶逆昜種養禍之患。措辭見上答兩司曰。不允。
정조 2년
持平李思祚啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請南海縣竄配罪人金載順亟令王府設鞫嚴問。請故判書李潭亟施追削之典。請三水府定配罪人洪達洙亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削叛罪人有臣宗甲義駿竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎亟寢酌處之命。仍令王府設鞫得情。快正王法。請旌義縣減死安置罪人興老亟寢酌處之命。仍令王府設鞫得情。快正王法。請還寢罪人李彝永李㖯伊重根減死刑配之命。竝依本律施行。請前醫官方泰輿更令該府窮覈取服。施以當律。請薪智島荐棘罪人瑩中設鞫嚴問。施以當律。措辭見上答府曰。不允。
정조 2년
獻納朴在源啓曰。請大靜縣爲奴罪人金壽賢更令王府。設鞫嚴問。依律處斷。請爲奴罪人河翼龍金重得亟命王府。設鞫得情。快正王法。請海南縣定配罪人李弘濟亟令王府。設鞫嚴問。請海南縣竄配罪人金載順亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命以嚴隄放。請寢逐罪人朴宗岳放釋之命。請遠竄罪人聖中。放逐罪人有臣宗甲義駿等竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復更令王府。嚴鞫得情。請楸子島定配罪人尹弘烈亟令王府。設鞫嚴問。請金甲島爲奴罪人克觀。古金島爲奴罪人克泰。泗川縣定配罪人萬赫更令王府。嚴鞫得情。快正王法。請定配罪人具翼遠亟寢酌處之命。仍令王府。嚴鞫得情。快施當律。請減死安置罪人大燮亟寢酌處之命。仍令王府。設鞫得情。快正王法。請減死罪人弼海亟寢酌處之命。仍令王府。設鞫得情。快正王法。請放逐鄕里罪人尹得毅施以屏裔之典。請韓後翼卽令王府。嚴鞫得情。快正王法。請遠竄罪人安兼濟李宅鎭亟令王府竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬亟命散配。日謙兄弟竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中亟令王府。設鞫嚴問。快施當律。措辭見上答院曰。不允。
정조 2년
戊戌正月初七日午時。上御熙政堂。晝講入侍時。知事李徽之。特進官吳載純。參贊官李敬養。侍讀官沈有鎭。檢討官林蓍喆。記事官鄭東浚徐龍輔金勉柱。宗臣安春君烿。武臣副護軍李喆運。以次進伏訖。上讀前受音訖。有鎭讀論語。自子曰君子無所爭必也射乎。止指其掌。上讀新受音訖。有鎭曰。夫射禮有勝負。故下爭字。而射之見負者。其不中在我。元無忌克之心。此孟子所謂反求諸己。而不怨勝己者也。故其爭不害爲君子之事。比之於人君賞罰。則賢者之賞。猶射者之中也。不賢者之罰。猶射者之不中也。中不中在彼。而人君初無有心於其間。故堯擧舜於畎畝。使之攝位而舜不以爲泰。舜誅四凶而天下咸服。四凶亦必無怨言。此無他。堯舜初無有心於賞罰之間也。後世則不然。賞罰之際。不無以私心與奪。故其弊有爭奪者。有爭權者。治日常少而亂日常多。射禮與賞罰。雖不相關。而究其理則有相類者。敢此仰達。夫子答問禘之說曰。知其說者。於天下如指掌。驟看則何其治天下之若是容易。而夫禘者。祭遠祖之名也。遠祖之於己身。代旣遼絶。非大段誠敬。不可歆格。以如此誠敬做治。則雖天下之廣。而其孚感之理。捷於影響。故中庸曰。篤恭而天下平。此之謂也。然則做治之本。惟在誠敬二字。誠。實心實行之謂也。敬。主一無適之謂也。伏願殿下體念焉。蓍喆曰。繪事後素一句。古聖人先質後文之意。有可以見之矣。質者。本質之謂也。禮以忠信爲質。然後禮可以行。苟無其質。禮不虛行。故太古之世。汙樽坏飮。猶可以致敬於鬼神。逮夫後世。簠簋罍爵之飾出。而繁文瑣節。日滋月長。以至於禮失其本之境矣。殿下處君師之位。欲去繁文。而矜尙忠質。則其要在於體大禹菲衣惡食之德矣。苟如是焉。則有夏尙忠之風。自可挽回。伏願體念焉。上曰。所陳好矣。載純曰。別無所陳矣。徽之曰。繪事後素。玉堂已奏。而大抵以爲國言之。規模凡百爲質。政令施措爲文。崇其質則文質自生。伏願殿下。體念於此等處焉。敬養曰。別無所陳矣。上曰。禘自旣灌而往者。吾不欲觀之。蓋自朝及暗。誠敬豈有專一之理乎。似是灌以後誠敬。無足觀之意矣。有鎭曰。然矣。上曰。蓋祖考之歆格。亶在於誠敬之淺深。而至若誠敬不欲觀云爾。則尙何望其歆格乎。如此等處。尤宜體看矣。徽之曰。聖敎誠然矣。上曰。魯之祀郊。卽僭禮也。而郊祀配享則以誰爲之乎。徽之曰。似以文王配之矣。上曰。文獻不足徵云者。似非宋杞之文獻。卽指夏殷之文獻也。有鎭曰。然矣。蓍喆所懷。新進分館。法意何等至重。而今番槐院分館時。應圈諸人。初不停當。遽然以一名之人。渾入圈中。及其物論喧騰。始乃發覺冒占之人。大臣昨已筵白拔錄。今無可論。而圈事之若是疎率。曾所未有。臣謂主圈諸人。一竝罷職。可也。上曰。昨日大臣所奏。亦非無意矣。然則禁推。可也。出擧條又所懷。臣於昨秋以槐院分館事。疏請改圈。未蒙允從矣。其時臣疏所言有世累者。卽指李萬運一人。而以臣之未及拈出名字。被圈諸人。皆方引嫌云。臣之疎率之責。自知難免。而圈中諸人之緣臣一言。致此葛藤。誠甚悶然。今臣旣如是指名仰奏之後。諸人宜無所嫌。自本院合有申飭之道。故敢此仰達矣。上曰。儒臣之奏。旣指圈中人之姓名。今則被圈諸人。更無難安之端。以此出擧條。揀擇坐起。從速擧行。可也。出擧條上命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐直。左副承旨朴盛源坐。右副承旨李敬養坐。同副承旨申應顯坐。注書柳孟養藥院直鄭東浚仕直。事變假注書權心彦仕。
정조 2년
藥房都提調徐命善。提調具允鈺。同副承旨申應顯啓曰。節屆春元。聖體維新。伏未審夜間。聖體。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。後日次。入侍。宜矣。
정조 2년
王大妃殿惠慶宮中宮殿。藥房口傳問安。答曰。知道。
정조 2년
傳于李鎭衡曰。直閣鄭志儉入侍。
정조 2년
鄭民始啓曰。直閣鄭志儉依下敎來待矣。傳于曰。入侍。
정조 2년
傳于洪國榮曰。副提調持加減交濟湯入侍。
정조 2년
李信祜奉命在外代。以權心彦爲事變假注書。
정조 2년
以十一日文臣殿講取稟。傳于李鎭衡曰。爲之。
정조 2년
傳于李鎭衡曰。祈穀大祭諸執事請齋與否。令吏曹郞廳摘奸以來。
정조 2년
朴盛源。以弘文館言啓曰。本館上番今方闕直。事甚未安。副校理嚴思晩。疏批已下。卽爲牌招入直。何如。傳曰。允。
정조 2년
大司憲李衍祥。大司諫徐有防。執義李亨元。司諫鄭宇淳。持平宋銓。獻納朴在源。校理朴祐源。正言安廷玹。修撰安聖彬林蓍喆。副修撰南鶴聞啓曰。請鄭妻爲先削其爵號。亟施邦憲。使四百年宗社轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。措辭見上答三司曰。不允。
정조 2년
大司憲李衍祥。大司諫徐有防。執義李亨元。司諫鄭宇淳。持平宋銓。獻納朴在源。正言安廷玹啓曰。請薪智島定配罪人敬彬。熊川縣定配罪人成運亟令王府更爲設鞫得情。請還寢象厚放歸田里之命。仍施絶島定配之典。請洪樂任亟令王府設鞫嚴問。明正典刑。請彦衡養遂獻遂竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府設鞫得情。請黑山島定配罪人龜柱亟加嚴鞫。快正王法。請逆禶妻依金吾初定濟州地定配。籍沒家産。一依法典擧行。請遲晩後物故罪人啓能亟施孥籍之典。請放逐鄕里罪人朴宗德施以屛裔之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
執義李亨元啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請南海縣竄配罪人金載順亟令王府。設鞫嚴問。請故判書李潭亟施追削之典。請三水府定配罪人洪達洙亟令王府。更加嚴鞫。依律處斷。請長鬐縣遠竄罪人聖中亟令王府。設鞫嚴問。期於得情。快正王法。請削判罪人宗甲義駿竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成更令王府設鞫得情。施以當律。請楸子島定配罪人趙嵎亟寢酌處之命。仍令王府設鞫得情。快正王法。請旌義縣減死安置罪人興老亟寢酌處之命。仍令王府設鞫得情。快正王法。請還收罪人李彝永李㖯伊重根減死刑配之命。竝依本律施行。請前醫官方泰輿更令該府窮覈取服。施以當律。請薪智島荐棘罪人瑩中設鞫嚴問。施以當律。措辭見上答府曰。不允。
정조 2년
正言安延玹啓曰。請大靜縣爲奴罪人鑄賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達。李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復更令王府。嚴鞫得情。請楸子島定配罪人尹弘烈亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠亟寢酌處之命。仍令王府嚴鞫得情。快施當律。請減死安置罪人大燮亟寢酌處之命。仍令王府設鞫得情。快正王法。請減死罪人弼海亟寢酌處之命。仍令王府設鞫得情。快正王法。請放逐鄕里罪人尹得毅施以屛裔之典。請韓後翼卽令王府嚴鞫得情。快正邦刑。請遠寢罪人安兼濟李宅鎭亟令王府竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬亟命散配。日謙兄弟竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。措辭見上答院曰。不允。
정조 2년
吏曹參判李在簡疏曰。伏以。日月流邁。獻歲發春。伏惟我聖上撫時攀慕。孝思益新。仍伏念。臣之老母年今六十有五歲矣。衰病沈痼。居常凜綴。數月以來。積傷憂慼。眞元澌脫。外感忒重。症形轉輾層加。出入危域。殆至十許日。藥餌罔效。回陽無期。臣以孑然單身。左右扶將。煎泣罔措。頃刻離側。實無其路。過歲起居之班。動駕陪扈之列。一未進參。臣分都虧。揆以邦憲。實合萬隕。況臣見叨之職。俱係緊重。不容一日虛縻。而目下情理。如右所陳。方寸焦灼。重以悶隘。卽者政牌降臨。末由承膺。玆敢略構短章。仰暴至懇。伏乞聖慈。俯賜矜諒。亟遞臣本兼所帶之任。以便救護。仍勘臣前後逋慢之罪。以肅朝綱。千萬幸甚。踏啓字
정조 2년
持平李思祚疏曰。伏以。鄭妻龜柱樂任三凶之極惡大憝。窮凶情節。已悉於合辭之中。而三司隨例傳之。聖上隨例答之。曠日經年。殆同應文之具。實歸不誠之科。臣於是。竊不勝抑鬱憤慨之忱。昨日登筵。始擬積城爭執。不得請則不退。及承臺請傳啓之敎。泯默而出。只傳故紙。達宵徊徨。餘懷耿耿。更此抹血疏籲。惟聖明少垂察焉。嗚。呼逆謙之窮妖極慝。旣已伏法。則鄭妻實亂之本也。十數年來。鄭妻內訌於宮闈之間。逆謙外煽於朝廷之上。終至於危逼易樹之計。而貫盈罪惡。罄擢難赦。則覆載假息。不容晷刻。而一向靳允。三歲于歲于玆。噫。三尺之律。一日未伸。則四百年宗社。將不知稅駕之所矣。逆謙旣誅。則鄭妻之獨貸一律。必無是理。龜柱之眼無儲君。路人所知。三罪斷案。萬戮猶輕。而逆禶旣已自盡。則龜柱之戴頭偃處。揆以國法。寧有是理。人心之疑懼。國勢之靡定。職之故也。樂任之締結相福。嗾出妖雲之狀。賊招狼藉。情跡畢露。而及夫逆吉之招。以能賊爲窩主。以樂任擬將任之。尙免顯戮。其於公議之咈鬱。輿情之激憤。何哉。臣誠抹血飮泣。繼之以隱憂深慮。而不能已者也。伏願聖上。穆然深思。廓揮乾斷。亟正三凶之罪。永絶宗社之憂。勿以人微而廢言焉。答曰。省疏具悉。所陳已諭於前後臺臣之批。予豈無意也。
정조 2년
校理朴祐源疏曰。伏以。日月迅邁。歲籥載新。仰惟聖孝攀慕。拊時冞極。仍伏念。臣之本生老母。方在江華府。臣父經歷任所。而卽聞臣母宿病添感。食飮全却。宛轉床席。症形非細云。臣方寸煎灼。按住不得。玆敢忙陳短章。徑尋鄕路。伏乞聖慈。諒臣懇迫之私。特許遞改。治臣擅行之罪。以肅朝綱。不勝幸甚。答曰。省疏具悉。爾其勿辭。往護母病。
정조 2년
副校理嚴思晩疏曰。伏以。光陰迅邁。歲籥又新。仰惟我殿下撫時攀慕之慟。益復罔極。仍伏念臣識短學淺。最居人下。淸朝掌誥之責。本不近似。不獨臣心之所自知。抑亦聖明之已俯燭者。向來一疏。旣暴臣不可冒之實狀。則金華一步。便是鐵限。幸蒙錫類之恩。得奉南邑之除。扶將老母。獲遂便養之願。仰祝洪私。惟切感惶之忱。不意瀛館之舊銜遽縻。馹召之寵命繼降。榮生海徼。寵若登仙。章皇就途。歸伏私次。天牌又復儼臨矣。經年逖違之餘。一肅恩命。獲覩耿光。卽臣區區義分之所當然也。第念聖朝任人。唯以量才爲先。人臣事君。亦以廉防爲重。今臣以萬分不當之才。有十分難冒之義。雖欲貪戀榮寵。冒沒承當。其於玷名器而羞朝廷。何哉。玆不得不隨詣闕外。露章自列。伏乞聖明。俯垂諒察。亟賜鐫改。仍命選部。勿復擬臣於館職。以重官方。以安私分焉。臣雖不以見職自居。而憂愛之忱。本之秉彝。忠憤所激。不容泯默。敢此贅陳焉。嗚呼。昨秋凶逆。實是亘萬古所未有之大變也。禍色近出。肘腋危機。迫在呼吸。何幸皇天默佑。百靈扶護。巨魁大慝。次第就戮。凶窩逆窟。郭然掃淸。此誠國家之福。臣民之慶也。獨臣適在下邑。未能隨諸臣後。以效沬血之忱。至今追思。尙覺髮豎而眦裂也。第今治逆之道。抑有本末之未克倒置。黨與之未盡鋤治者。近來三司之所爭執者。何莫非必討之賊。難赦之罪。而唯彼鄭妻之千妖萬慝。龜柱之三罪俱發。樂任之再出逆招。此實爲諸賊之根柢。則向來伏法之諸凶。恃以爲窩主臼窟。以謂謀之則可成。計之則可就。終自陷於極逆大憝。而少無懲畏者。卽三凶之爲之內煽而外結者也。王章之至今撓屈。不但爲失。刑之大者。一日假息則有一日宗社之憂。二日假息則有二日宗社之憂。殿下之所以一味容貸。終始靳持者。此不過一時之私恩。則其於宗社之大計。何哉。祖宗之常憲何哉。至如相福瑩中之陰邪妖惡。而甘心黨逆。血誠右袒。則所謂一而二。二而一者也。罪狀昭著。端緖畢露。而三尺王章。尙不得顯加。臣不敢知殿下聖意何所顧惜。亦何所持疑。而荏苒經歲。迄此因循。使渠輩晏然偃息於一天之下乎。伏願殿下。赫然改圖。亟回聖志。快正三凶及福榮等之罪。使王法快伸而輿憤得洩焉。答曰。省疏具悉。所陳已諭於憲臣之批矣。昨年處分。亦知過中。爾其勿辭。從速察職。
정조 2년
戊戌正月初八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。欽恤典則。今當印出。而以頒布綸音之尙未製下。至今遷延。從速製下。然後當始印役矣。上曰。今明間當製下。而原篇多有刪改處。將招見直閣。使之校正後印出矣。國榮曰。令直閣看檢校正則尤好矣。上曰。承旨前望單子入之。賤臣承命持入。上落點朴盛源。命書傳敎曰。新除授承旨牌招察任。上曰。諸承旨持公事入侍。出榻敎上曰。歲首持公事承旨不可不備。待新除承旨入來入侍事。分付。承旨牌去來催促。賤臣承命。分付。命退去。諸臣以次出。
정조 2년
戊戌正月初八日巳時。上御誠正閣。諸承旨持公事入侍時。行都承旨洪國榮。行左承旨鄭民始。右承旨李鎭衡。右副承旨李敬養。同副承旨申應顯。記事官鄭東浚徐龍輔金勉柱。以次進伏訖。上命讀公事。國榮等各讀各道狀啓及刑曹草記。禁府草記。禮曹草記訖。命書判付。上曰。奎章閣直閣入侍。直閣鄭志儉進伏。上曰。欽恤典則。多有可改處。而全板盡改則甚難。隨其刪改處改印則似好。而更爲較正後入刻。可也。仍命退。諸臣以次退出。
정조 2년
戊戌正月初八日申時。上御誠正閣。藥房副提調持加減交濟湯入時時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。綸音今始構草。而尙未釐正。卿須一讀後。有字病。改之。好矣。國榮奉展讀之。讀訖。上曰。何如。國榮曰。臣不敢論評宸章。而條理明白。辭旨要約。字句間果無欠處矣。上曰。予於做文時。初未究思。故成篇雖易。而了無可觀者矣。國榮曰。伏聞下敎。臣意則似過於謙讓矣。上曰。雖已構草。不可遽然入刻。當一番刪改後出送。卿須書之。以爲入刻。可也。命退去。諸臣以次出。
정조 2년
戊戌正月初八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。頃日還官後。城門已閉。故軍兵之家在門外者。不得出去。終夜呵凍於道路云。其夜無前極寒。而許多軍兵之彷徨街上。極甚可矜矣。上曰。城門已閉。則政院何不啓請乎。國榮曰。臣等亦未覺察。故不得提稟。而追後聞之則果如是云矣。上曰。予亦全然忘却。未及下敎。聞卿之言。不覺驚歎。仍命書傳敎曰。數昨動駕。五處展拜。以致鍾下還宮。今聞城門已閉。門外軍兵。終夜呵凍於路中云。良覺㦖然。此後則還宮若至夜深。該房承旨。以城門啓稟事。定式施行。又命書傳敎曰。今則都政不當踰月。吏參有闕代。以前望大司成徐浩修除授。牌招察任。吏曹判書金鍾秀。其令催促上來。國榮曰。歲後宿衛軍兵。尙未勞問。今夜。臣將兼巡檢。仍爲勞問。故敢此仰稟矣。上曰。好矣。依爲之。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨朴盛源坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書權心彦仕。
정조 2년
傳于鄭民始曰。右承旨馳詣社稷祈穀祭所。壇上內外祭物祭器奉審。諸執事進排官摘奸。右副承旨馳詣木覓漢江。同副承旨馳詣三角節祭所奉審摘奸以來。
정조 2년
鄭民始啓曰。訓鍊大將張志恒。依下敎來待矣。傳于曰。入侍。
정조 2년
鄭民始。以都摠府言啓曰。今日入直內三廳武兼禁軍及軍兵等當爲中日習射。而祈穀祭齋戒相値。不得爲之之意。敢啓。傳曰。知道。
정조 2년
申應顯啓曰。明日次對。憲府無進參之員。除在外外。呈告人員。倂待開門牌招。以爲入侍之地。何如。傳曰。允。
정조 2년
戊戌正月初九日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。更思之。棍制比前頗短。以目前所見言之。短棍雖勝於長棍。短則受棍者受傷頗緊云。此則不可不釐正者也。國榮曰。聖敎誠然矣。以受傷之緊歇論之。長者歇而短者緊。厚廣雖減。削長則依前置之。而稍減寸許。似好矣。上曰。今日卿與訓將相議釐正後。送于監印所。可也。國榮曰。當依下敎爲之矣。上曰。綸音已書之乎。國榮曰。姑未始書矣。上曰。此冊印出後。當廣布件數。已詳定乎。國榮曰。姑未定數矣。上曰。與戶判相議。量其所頒。印出。可也。命退去。諸臣以次出。
정조 2년
戊戌正月初九日午時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。訓將入侍。訓鍊大將張志恒進伏。上曰。欽恤典則中。棍制之厚薄長短。當爲詳加釐正。而大抵各處棍制。甚不均適。不可不更加釐正後。當載錄於欽恤典則矣。志恒曰。當更爲商量以奏矣。上曰。棍制稍長。則受者之受傷。庶可少愈乎。志恒曰。似勝於短矣。上曰。今此釐正。不過齊其不齊。亦非加減之意也。與禁將詳議其尺度之厚薄長短。釐正後。送于欽恤典則監印所。可也。上曰。軍摠頃有釐正之敎矣。幾何爲之乎。志恒曰。各道軍摠。今始來到。故方欲修正而未及矣。上曰。御將之病何如云乎。志恒曰。少差云矣。上命退。諸臣以次退出。
정조 2년
戊戌正月初九日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。綸音始書之乎。國榮曰。僅書數張矣。上曰。刻手如已待令。隨書入刻。好矣。國榮曰。一邊書之。一邊入刻矣。上曰。棍制釐正事。已與訓將相議乎。國榮曰。訓將筵中旣承下敎。故俄已相議釐正矣。上曰。若釐正則送于監印所始印。可也。國榮曰。一番御覽後。送之。好矣。上曰。當一見以下入之。可也。命讀諸道狀啓。國榮讀奏。命退去。諸臣以次出。
정조 2년
戊戌正月初九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。明日次對。依例來會乎。國榮曰。廟堂多有稟處之事。而歲後連値多事。尙今遲滯。故明日則依例爲之云矣。上曰。公忠監司條列弊瘼狀啓。尙未回啓。湖民想必抑鬱矣。國榮曰。然矣。明日似當稟處矣。上曰。毋論緊急緩忽。道臣救弊狀啓。雖卽啓下。廟堂及該司之回啓。每每遲滯。許多弊瘼。不能趁時矯革。誠可悶也。國榮曰。爲民除弊之事。豈敢稽緩而矯一事革一弊。固當審愼者。則不可以一人之見決之。故每有遲延之弊矣。上曰。欽恤典則印役。何日當畢乎。國榮曰。自今日始役。而張數不多。數日後似當進上矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨朴盛源坐直。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書權心彦仕。
정조 2년
傳于朴盛源曰。大臣備局堂上引見。
정조 2년
傳于李敬養曰。文臣殿講再明日爲之。
정조 2년
李敬養。以弘文館言啓曰。本館上番闕直。事甚未安。修撰林蓍喆。副修撰尹行修南鶴聞。竝卽牌招。以爲推移姑陞入直之地。何如。傳曰。允。
정조 2년
以持平宋銓牌不進罷職傳旨。傳于朴盛源曰。只推。
정조 2년
以副校理嚴思晩。副修撰尹行修等牌不進罷職傳旨。傳于朴盛源曰。只推。
정조 2년
朴盛源。以弘文館言啓曰。本館下番姑陞入直。事甚未安。副校理嚴思晩旣有只推之命。更卽牌招直。何如。傳曰。允。
정조 2년
以副校理嚴思晩牌不進罷職傳旨。傳于李敬養曰。只推。
정조 2년
李★★。以弘文館言啓曰。本館上番闕直。事甚未安。副校理嚴思晩。旣有只推之命。卽爲牌招入直。何如。傳曰。允。
정조 2년
又以吏曹言啓曰。徽陵參奉沈健之呈狀內。身病甚重。勢難察任云。今姑改差。何如。傳曰。允。
정조 2년
戊戌正月初十日。記事官姜彙鈺。兵曹以臨陂縣令沈煥之。井邑縣監金顯材等騎步布過限不納罪。依大明律施行。何如。啓目。傳曰。依允。沈煥之乙良。功減一等爲旀。金顯材乙良。功議各減一等爲良如敎。
정조 2년
兵曹。以金城縣令宋煥九。横誠縣監李鉉重等騎步布過限不納罪。依大明律施行。何如。啓目。傳曰。依允。宋煥九乙良。議減一等爲良如敎。
정조 2년
兵曹啓目。向前李鼎炳旣已遲晩。其罪狀。上裁施行事。傳曰。分揀爲良如敎。
정조 2년
兵曹以永春縣監李匡說。丹陽郡守宋在淵。鎭岑縣監洪成浩。林川郡守宋宅圭。黃澗縣監李運永。保寧縣監鄭弘德。槐山郡守吳璹。結城兼任洪州牧使柳焵等騎步布過限不納罪。依大明律施行。何如。啓目。傳曰。依允。李匡說李運永鄭弘德吳璹乙良。各功減一等爲旀。柳綱乙良。功議各減一等爲良如敎。
정조 2년
兵曹以驪州牧使李文源騎步布過限不納罪。依大明律施行。何如。啓目。傳曰。依允。功議各減一等爲良如敎。
정조 2년
刑曹殺獄罪人張漢福更招啓目。傳曰。更加各別嚴刑。期於得情爲良如敎。
정조 2년
戊戌正月初十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。欽恤典則頒賜處。豫爲知之。然後件數當詳定矣。上曰。初意則欲以芸閣印出者。頒諸八道矣。更思之。非但經費之可悶。輸送頒給。亦有弊。監兵營各送一件。自其營飜刻。廣頒於守令邊將。似好。卿意。何如。國榮曰。如是則事甚便好矣。上曰。然則朝廷頒賜秩外。勿爲印出事。分付。國榮曰。各道飜刻頒布事。有下敎。然後當擧行矣。上曰。從當下敎矣。命讀公事。國榮讀奏。上曰。今日次對。卿將入參乎。國榮曰。今日次對。卽歲後初也。臣將入參矣。命退去。諸臣以次出。
정조 2년
戊戌正月初十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。先大王影幀當移奉於璿源殿。移奉處豫爲修理。然後可無窘急之患矣。國榮曰。始役吉日。豫爲推擇。好矣。上曰。旣始役則第一室影幀。當移奉於養志堂矣。國榮曰。似然矣。上曰。五月後當上號於慈殿矣。豫爲議號。則都監當擧行矣。國榮曰。此月內議號似好矣。上曰。有文衡後可以議號矣。國榮曰。似然矣。命退去。諸臣以次出。
정조 2년
朴盛源啓曰。合辭方張之時。憲府無詣臺之員。除在外外。呈告人員。竝卽牌招。何如。傳曰。允。
정조 2년
傳于李敬養曰。江原監司留待。
정조 2년
傳于李敬養曰。晝講。江原監司同爲入侍。
정조 2년
李敬養。以弘文館言啓曰。本館下番姑陞入直。事甚未安。副校理嚴思晩。旣有只推之命。更卽牌招入直。何如。傳曰。允。
정조 2년
傳于洪國榮曰。副提調持加減交濟湯。入侍。
정조 2년
有政。吏批。判書金鍾秀受由在外。參判徐浩修進。參議李義翊病。左副承旨朴盛源進。啓曰。判書金鍾秀受由在外。參議李義翊病不來。小臣獨政未安。何以爲之。敢稟。傳曰。仍爲之。又啓曰。端川府使今當差出。而未準朔禁軍將。竝擬。何如。傳曰。允。以李在簡爲戶曹參判。吳載純爲同敦寧。尹坊爲兵曹參議。李義弼爲兵曹參知。尹得孚爲兵曹佐郞。李寬爲禮曹佐郞。李國亨爲司僕主簿。金相勳爲端川府使。趙鎭憲爲禮山縣監。金鈍爲殷山縣監。李徽之爲同經筵。李徽之爲軍器提調。
정조 2년
兵批。判書李徽之進。參判嚴璹入直進。參議參知未差。行左承旨鄭民始進。啓曰。南兵使今當差出。而擬望之人乏少。他道兵使及守令。竝擬。何如。傳曰。允。以趙時俊爲副摠管。魚有南崔孝達金樂淳爲五衛將。金永綬爲南兵使。副護軍李潤禧李壽鵬。副司直李在簡李秉趙昌逵李致中。副司果趙鎤重。副護軍柳文植李球。
정조 2년
傳于鄭民始曰。慶尙兵使今日政擇出。
정조 2년
兵批。再政。以白東俊爲慶尙左兵使。
정조 2년
傳于申應顯曰。南兵使金永綬除朝辭赴任。
정조 2년
又傳于曰。慶尙左兵使白東俊明日辭朝事。分付。
정조 2년
李敬養。以禮曹言啓曰。去丙申條倭獻進上中。先爲上來物種。依例看品。別單以入。而未及出來進上。則更加申飭。從速封進事。分付。何如。傳曰。允。
정조 2년
鄭民始。以兵曹言啓曰。今正月十一日武臣賓廳武經講書落點單子。纔已啓下。而政事相値。依前例不得爲之之意。敢啓。傳曰。知道。
정조 2년
申應顯。以兵曹言啓曰。禁軍別將李邦一所患痰癖之症。挾感添劇。旬月之內。無路起動。呈狀乞遞。實病旣如是。則領軍重任。不宜瘝曠。令姑改差。何如。傳曰。允。
정조 2년
李敬養。以奉常寺官員。以都提調。提調意言啓曰。東籍親耕田所種九穀。先農大祭後。卽爲起墾付種之意。敢啓。傳曰。知道。
정조 2년
大司諫徐有防。執義李亨元。司諫鄭宇淳。持平李思祚。獻納朴在源。正言安廷玹。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先亟邊遠竄。措辭見上答三司曰。不允。
정조 2년
大司諫徐有防。執義李亨元。司諫鄭宇淳。持平李思祚。獻納朴在源。正言安廷玹啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任亟令王府。設鞫嚴問。明正典刑。請彦衡養遂獻遂竝令王府設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱亟加嚴鞫。快正王法。請逆禶妻金吾初定濟州地定配。籍沒家産。一依法典擧行。請遲晩後物故罪人啓能亟施孥籍之典。請放逐鄕里罪人朴宗德施以屏裔之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平李思祚啓曰。請大靜縣爲奴罪人河翼龍。南海縣爲奴罪人金重得亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆亟施竄配之典。請南海縣竄配罪人金載順。亟令王府。設鞫嚴問。請故判書李潭亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。亟令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎亟寢酌處之命。仍令王府。設鞫得情。快正王法。請旌義縣減死安置罪人興老亟寢酌處之命。仍令王府。設鞫得情。快正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
獻納朴在源啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請鄭克煥宋翼彦宋戴中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢福氷酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠亟寢酌處之命。仍令王府。嚴鞫得情。快施當律。請減死安置罪人大燮亟寢酌處之命。仍令王府。設鞫得情。快正王法。請減死安置罪人弼海亟寢酌處之命。仍令王府。設鞫得情。快正王法。請放逐鄕里罪人尹得毅施以屛裔之典。請韓後翼卽令王府嚴鞫得情。快正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬亟命散配。日謙兄弟竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。措辭見上答院曰。不允。
정조 2년
敎江原監司李亨逵書。王若曰。關東爲股肱之地。誰與我共治。宸北撤喉舌之班。玆煩卿一出。得君爲重。俾民其蘇。惟卿。璿璜派分。珪璋譽洽。嗟乃祖殉身之事。人至今冤之。自竗齡決科之初。所欲忠國耳。十數年金華之儲望。先朝屢叨恩除。八九朔銀臺之效勞。寡人熟知才敏。瀛洲遺愛。尙傳東氓之口碑。灣府宣威。近聞西人之心服。端亮周愼之是以有譽。鍊達綜明之何適不宜。眷玆大嶺東西之疆。最被去秋風水之害。瘠土貧戶。雖常年亦難懷綏。墊野漂廬。矧歉歲。何以輯撫。十行勞來之諭。非無近臣之傳宣。一路拯濟之謨。惟伏方伯之經理。玆當藩臬之惟簡。政須材望之俱全。民窮轉甚於春來。政講漢詔之賑貸。宸憂最切於東顧。誰任公綽之撫摩。有爲予任旬宣之治。儻慰山海民離析之苦。雖其人在出納之地。何論內外職重輕之分。玆授卿以江原道觀察使兼兵馬水軍節度使巡察使原州牧使。卿其勉思良猷。祗服寵命。鄭澤之萑苻或警。須思懷戢之圖。周民之杼軸殆空。宜急賙恤之政。漁戶之散落近甚。毋或海供之難支。峽村之生涯可憐。莫曰蔘弊之略去。卿若爲民而陳聞。予當隨事而採施。於戲。追古人憇棠之治。將見來暮之喜。莅前日分竹之地。應慰去思之情。跡從邇班。想多繞五雲之夢。化宣巖邑。須體委一面之往其欽哉。行宜召矣。故玆敎示想宜知悉。校理朴祐源製進
정조 2년
吏曹判書金鍾秀疏曰。伏以。臣蒙由歸覲。母子相對。攅祝天恩。而賤疾宿癖自途間越添。上壅中滿。腰䝱傍亘。昏倒叫楚。不省四到。顧今纂役都政。俱係時急。面奉趣還之聖敎。而起身登程。其勢末由。惶悶之極。不得不從縣道仰聞。伏乞聖慈。亟命遞免臣職名。以安私心焉。仍伏念。臣之懇迫私情。已蒙天日下燭。前後筵敎。累煩聖念。臣惶恐感激。中心戚戚。而猥越是懼。言出口而不敢吐者屢矣。每見崦嵫之景漸晏。益覺寸草之心難耐。失今不言。更待何時。臣賦命險釁。早失嚴父。只與偏母。相依爲命。母之戀子。固有甚於子之戀母者。臣母今年八十有二矣。素患痰火之病。轉成寒熟瀉利。時劇時歇。一時凜綴。間緣臣罪大投島。惡積喪子。涕淚之日居多。婦人性偏。老境心弱。以致眞元內鑠。與病不敵。精神筋力。落下數層。此豈爲人子者一日離側之時。而以賤臣無似之身。荷聖上不世之遇。起自罪廢。驟加超擢。臣感主恩之深重。恫國勢之艱危。眷係依戀。遲徊而不敢告去者。居然三歲于玆矣。當淹滯京邸之日。身心相違。氷炭交中。寸腸一夕九廻。夢寐有時頻驚。臣之情事。寧不可憐。矧今母年益高。臣情益急。噫。勿以我爲戀。盡力國事。卽臣母居常勉臣語。而每一歸覲。逢時之歡喜。送時之悵惘。默察顔色。蓋有歲加而月甚者。卽此而別後之變。臣可知也。臣雖無狀。於此當作何心。古人所謂事劉日短。事階下日長者。正爲臣今日道也。親老歸養。國有常典。而臣之不自有臣身也。久矣。雖不敢直以仰請。儻蒙天地父母。斟量公私緩急。許解臣本兼重任。使臣得以散銜閒局。時從入覲之便。粗效陳力之誠。則忠孝之際。庶乎兩免爲罪人矣。從今以往。臣之獲侍臣母餘年。皆殿下賜也。螻蟻微臣。血誠祈祝。晝夜顒望者。只在於此。惟殿下哀之憐之。臣之情溢辭蹙。死罪死罪。答曰。省疏具悉。聞卿之懇。殊甚惻然。然今纂役。大政。俱是不可緩者。雖欲體諒於卿。今則非其時也。卿其勿辭。從速上來。
정조 2년
戊戌正月十一日。記事官姜彙鈺。義禁府。以西部奉事金相舟。氷丁變通。纔過數年。其所爲弊。若是多端罪。刑推得情。何如。啓目。傳曰。同罪他囚。旣以歲末。在於輕囚放釋中是如乎金相舟段置。分揀放送爲良如敎。
정조 2년
兵曹啓目。向前柳爀。旣已遲晩。其罪狀上裁施行事。傳曰。分揀爲良如敎。
정조 2년
戊戌正月十一日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命書傳敎曰。政事。當日爲之。上曰。都政。何時將爲之乎。國榮曰。待吏判上來。卽爲取稟云矣。上曰。先朝實錄。尙未設局。稽滯可悶。從速設局。好矣。國榮曰。聞大臣言。則非久將開局云矣。上曰。文臣殿講。中年滿人。出題應製無妨矣。國榮曰。其在勸課之道。使之應製則好矣。上曰。注書出去。明日文臣殿講。以年滿不參。有實職人。竝卽待令事。分付。承旨亦一體製進事。分付。賤臣承命。分付。國榮曰。同副不爲仕進。牌招同爲應製乎。上曰。同副承旨牌招。出榻敎仍命書策題。王若曰。春者歲之始。在天爲元。在人爲仁。春之時義大矣哉。春爲蠢蠢者。何義歟。春爲規規者。何故歟。律有六而太簇之中。是月者。何歟。神有五而句芒之司。是節者。何歟。木鐸徇路。著於夏書。象魏懸法。載於周禮。斯可謂對時之政歟。土牛誡侯。戴記垂訓。女夷鼓歌。呂史揭稱。亦可謂行時之令歟。或有入學而習舞者。或有浴沂而風雩者。玆皆順時之義歟。薦韭薦笋。載於享祀之典。賜飯賜錢。出於優禮之意。亦是膺時之道歟。左个之居。昉于何世。上辛之祈。肇自何時。三代因革於建歲。聖上之時不同。何也。兩賢是非於諫柳。君子之見各殊。何也。漢帝之議賑乏。得無小惠之嫌。宋宗之宴賞花。或涉太侈之歎歟。一夜之春。膺之於何。有脚之春。稱之者誰。邠人擊鼓以迎春。何以迎之。唐俗乘車而探春。何以探之。邵堯夫詩曰。三十六宮都是春。則六六之宮。可得歷數歟。朱紫陽詩曰。誰識乾坤造化心。則乾坤之心。可得推明歟。大抵春之爲氣也。生生爲理。發育爲功。三陽開泰。萬物昭蘇。上天仁愛之德。發見於是。故人君奉天時體天道。由是而恩覆四海。由是而子惠萬姓。以至于草木昆蟲。凡有血氣之倫。莫不喣噓涵育。如被太陽之春。夫何三皇之春旣暮。五伯之冬漸降。未見德化之旁流。久致民生之困苦。天道復元。徒見太平之畫。聖王不作。無復仁政之行。可勝歎哉。惟予寡人。履玆三元。撫我群品。德不足以體天道。八域少春和之樂。蔀屋多春窮之歎。尙遲陰谷之照。莫體大德之生。對越天時。予實靦然。値玆靑帝行春之節。御此東方象春之邦。苟欲使風俗和樂。人物熙皞。囿吾民於春風和氣之中。導一世於春臺壽域之上。直與三皇之世同其春。則其道何由。咨爾子大夫。咸以迓春之意。各著殷春之策。予將觀覽焉。書訖讀奏。上曰。注書持此題。傳于左承旨。應製人如已來會。限前製納之意。分付。仍命退去。諸臣以次出。
정조 2년
戊戌正月十一日巳時。上御熙政堂。晝講。江原監司同爲入侍時。知事鄭光漢。特進官金魯鎭。參贊官朴盛源。檢討官安聖彬南鶴聞。記事官鄭東浚徐龍輔金勉柱。獻納朴在源。持平李思祚。宗臣安昌君燝。武臣副護軍李顯宅。江原監司李亨逵。以次進伏訖。上讀前受音訖。聖彬進講論語。讀自祭如在。止如不祭。上讀新受音訖。聖彬曰。祭如在祭神如神者。卽誠與敬。可以感通處也。兩如字。寫出祭時孚格而降臨者也。鬼神無形無聲。而若致其誠而居其敬。則其所感通。果然如在矣。誠與敬之道。若是其大矣。天下萬事。無非誠與敬。而非徒行祭之時而已矣。若務盡其誠與敬。則以至事天而上帝如臨。以至臨民而至治如意。以至應萬機接萬物。皆莫不無往而不可。此是學問中最爲切要工夫。故敢此仰達矣。鶴聞曰。祭祀之禮。不出於誠敬二字。誠敬所格。神鬼有感通之理。故夫子有不與祭如不祭之語。此可見誠之篤而敬之至者矣。范氏註曰。誠爲實禮爲虛。蓋不致其誠敬。則雖有豐享之禮。終有慊於事。如在之義也。此等處最加體念。好矣。上曰。所陳好矣。光漢曰。此二章皆言祭。祭者可以格神明感人民。而所以格而感之之道。亶在於誠敬二字矣。魯鎭曰。誠敬二字。經筵已奏。而以此章見之。聖人之務盡誠敬處。可以見之。伏願體念於此等處焉。盛源曰。別無所陳矣。上曰。以此章見之。則夫子雖於不祭之時。如臨祭可以格天享神。故祭時亦如此。而若非常時誠敬至篤。則雖於祭時。豈有格神明之理乎。光漢曰。誠然矣。而至於帝王。雖不能親祭。穆穆深居。誠意譪然。則亦足以格神明矣。上曰。祭如在。程子釋之以祭先祖日也。聖彬曰。上文祭字。卽祭先祖之祭字。下文祭字。卽祭山川之祭字也。上曰。禮記云。齋三日如見其所祭。何謂也。聖彬曰。如見其容之謂也。命經筵先退。上曰。江原監司進前。亨逵進伏。上曰。自承旨時已知才猷。而江原道則水旱荐至。民不聊生云。下去後須體委畀之意。以盡恤撫之道焉。仍命賜弓箭及藥物。命先退。上曰。臺臣退去。臺廳啓辭。可也。仍命退。諸臣以次退出。
정조 2년
戊戌正月十一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。應製人。幾何。國榮曰。三十人矣。上曰。限前可製納乎。國榮曰。限前似未及矣。上曰。待應製文畢捧。入侍考券。可也。國榮曰。明日殿座處所。以何處爲之乎。上曰。以熙政堂爲之。命退去。諸臣以次出。
정조 2년
戊戌正月十一日未時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命讀公事。仍命書判付訖。上曰。明日卽文臣殿講。而擧案來到者爲幾人乎。民始曰。未及詳知。而或有懸頉云矣。上曰。江原監司。何當發行云乎。民始曰。旣已辭朝。似於數日內發行矣。上曰。比年江原道水旱荐至。民生困瘁。又當窮春。將何以接濟乎。實爲悶然。民始曰。東伯下去時。亦以此深爲憂悶矣。上曰。明日殿座時刻。以何時磨鍊乎。民始曰。以辰正三刻磨鍊入啓矣。上命退。承史以次退出。
정조 2년
戊戌正月十一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。應製捧。幾張乎。國榮曰。只二張矣。上曰。白文呈券。至於十一人之多。誠爲寒心。春首特召命試。且以春字。應時發問。一以爲勸課。一以爲興起。而足可製納之人。稱以無熟工。遽呈白文。太不誠實矣。國榮曰。策文異於賦表。若無熟工。則實難成篇。白文呈券。無或怪矣。上曰。人定前應製。可畢捧乎。國榮曰。人定前不可盡捧矣。上曰。今若夜深則不得考券。明日殿講時。考之無妨矣。國榮曰。似然矣。上曰。注書出去。應製催促捧納事。分付。命退去。諸臣以次出。
정조 2년
下直。慶尙左兵使白東俊。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親臨文臣殿講相値。不得爲之之意。敢啓。答曰。知道。
정조 2년
朴盛源啓曰。合辭方張之時。兩司無詣臺之員。除在外外。未肅拜呈告人員。倂卽牌招。何如。傳曰。允。
정조 2년
傳于鄭民始曰。慶尙兵使留待。
정조 2년
兵曹口傳政事。以金相玉爲禁軍別將。
정조 2년
申應顯。以內醫院官員。以都提調提調副提調意啓曰。鍼醫白文昌。以龍仁縣令。旣已貶遞。依前例還屬本院。使之冠帶常仕。何如。傳曰。允。
정조 2년
朴盛源。以備邊司言啓曰。南兵使安宗奎在任卒逝矣。返柩時。依法典擔軍題給之意。分付所經各道。何如。傳曰。允。
정조 2년
以慶尙監司李性源狀啓。南海縣居良人金淑龍等船覆渰死事。傳于申應顯曰。令本道恤典擧行。
정조 2년
申應顯。以吏曹言啓曰。繕工監副正宋翼洙呈狀內。身病甚重。勢難察任云。今姑改差。何如。傳曰。允。
정조 2년
戊戌正月十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。雨勢如此。講員何以容接乎。國榮曰。許多講員。沾濕可悶。五人式呼名以入。以爲應講。好矣。上曰。以此爲之。可也。上曰。昨見應製文。則逐條多有誤對者。出處甚非難知。而名以文官。不能對此。良可寒心。國榮曰。聖學高明。博古通今。今此臨殿發策。無非深辭奧義。章句之士。何能易對聖問乎。上曰。侍衛整齊。承旨詣閤。命退去。諸臣以次出。
정조 2년
戊戌正月十二日辰時。上御熙政堂。專經文臣殿講入侍時。行都承旨洪國榮。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官柳孟養鄭東浚徐龍輔金勉柱。以次進伏訖。試官右議政徐命善。兵曹判書李徽之。吏曹參判徐浩修。吏曹參議李義翊。禮曹參議吳載紹。刑曹參議趙榮鎭。行副司直柳戇。率講生行四拜禮。以次進伏。命善曰。日間感候。若何。上曰。尙未快差矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。玉堂上下番入侍。出榻敎上曰。昨日應製文。先爲考券。可也。仍命弘文提學洪國榮考券。考券訖。坼榜取四人。上曰。壯元之文。頗善作矣。命善曰。壯元之作。可謂超等。而之次亦可謂善作矣。上命書傳敎曰。應製居首佐郞鄭志儉。貂皮笠耳掩一部賜給。之次副修撰南鶴聞。紙五卷筆五枝。墨三笏。之次假注書權心彦。典籍權之彦。紙三卷筆三枝。墨三笏賜給。上謂命善曰。應講人員。以次受講。而至於音吐。雖或誤讀。猶可闊略。而文義詳細講問。好矣。司錄兪鉉章等。以次進講。上入小次。少間。以承傳色口傳下敎曰。今日旣命殿講。而講員畢會。故强氣殿座矣。今則氣甚不平。殿講姑撤。已進講外。未及進講人員。後日武臣殿講時。同爲進講。可也。仍命退。諸臣以次退出。
정조 2년
戊戌正月十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。國榮曰。俄以不平之候。至有撤講之擧。臣不勝驚慮。上曰。朝者殿座時。氣頗不平。故欲退定講日。而講員旣畢會。故難於中止。强氣殿座矣。半日酬應。氣甚苶然。實難强作。仍命撤講矣。國榮曰。今則氣候。若何。上曰。今則小差矣。國榮曰。令醫官診察。好矣。上曰。一時憊苶之症。不必診候。置之。命入湯劑。絢奉湯劑進前。上進御。上曰。講員皆出去乎。國榮曰。皆出去矣。上曰。未應講人員。武臣殿講時進講。甚便好矣。國榮曰。然矣。命退去。諸臣以次出。
정조 2년
戊戌正月十二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。俄間未寧之候。若何。上曰。小差後一樣矣。國榮曰。夕水剌進御乎。上曰。姑未食矣。國榮曰。有滯候乎。上曰。乍有滯氣矣。國榮曰。消滯之茶飮。時時進御。好矣。上曰。旣非大段。則不必進茶也。國榮曰。今日應製入格之文。逐條所對。雖或有未瑩者。大體善作矣。上曰。壯元之文。虛頭頗精緊。而之次之文。首尾甚勤據矣。國榮曰。然矣。上曰。自前應製。皆是四六興詞律。而需用之文。長文最緊。時時勸課。亦無妨矣。國榮曰。無論應製科試。頻出策文。則實才可得矣。上曰。然矣。國榮曰。培養人才。專在於人君之導率。以近日文臣殿講觀之。則其效不少矣。初講之時。全不成樣矣。今則應講之際。字音分明。文義頗詳。此乃恒對書冊。不撤講讀。究思奥義之致。此莫非殿下作成之效。臣不勝其幸也。上曰。前日則士大夫罕對冊子。鮮有看讀。故講規初定之時。皆慮醜拙之畢露。至有厭避之擧。只緣朝飭之絶嚴。黽勉對冊。一年二年。看讀不廢。故果有是效矣。國榮曰。聖敎誠然矣。命退去。諸臣以次出。
정조 2년
行都承旨洪國榮宿衛所直。行左承旨鄭民始病。右承旨李鎭衡坐。左副承旨朴盛源坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書權心彦仕。
정조 2년
傳于李鎭衡曰。右承旨入侍。
정조 2년
傳于李敬養曰。欽恤典則。今旣印之。與新造尺度。分頒中外。而至於八道兩都。依度支長所奏。自本道卽爲飜刻遍布。兵使水使守令。邊將察訪營將權管別將等處。二件式亦爲印上。鍮尺則只於用棍邑鎭造頒事。下諭于諸道道臣。而京畿及兩都。旣是近京之地。不必藏板。以芸閣本印出遍布。管下邑鎭。一體下諭。
정조 2년
以司諫鄭宇淳。獻納朴在源。正言安廷玹李延年。持平宋銓等牌不進罷職傳旨。傳于申應顯曰。只推。
정조 2년
李敬養。以備邊司言啓曰。堤堰節目。依筵中定奪書入之意。敢啓。傳曰。知道。
정조 2년
又以兵曹言啓曰。拆見諸道褒貶啓本。則慶尙監司李性源啓本中。禿用山城別將金聖新。以能免過差爲目。則宜置中考。而置諸上考。江華留守李福源啓本中。文殊山城別將鄭世仡。以姑恕生疎爲目。則宜置中考。而置諸上考。全羅監司鄭元始啓本中。格浦別將李枝萬。以禁松宜嚴爲目。則宜置下考。而置諸中考。金聖新鄭世仡以中考施行。李枝萬以下考施行。當該道臣留守。殊無嚴明殿最之意。竝推考警責。何如。傳曰。允。
정조 2년
又以兵曹言啓曰。德津萬戶朴再郁。連二等褒貶居中。依例罷黜。何如。傳曰。允。
정조 2년
朴盛源。以義禁府言啓曰。咸鏡監司趙俊狀啓。據刑曹粘目內。端川前府使申遇文。移本府處之事。允下矣。申遇文時在任所云。依例發遣府書吏拿來。何如。傳曰。允。
정조 2년
又以義禁府言啓曰。慶尙監司李性源狀啓。據刑曹粘目內。軍威前縣監金載仁移本府處之事。允下矣。金載仁時在黃海道白川地云。依例發遣府羅將拿來。何如。傳曰。允。
정조 2년
大司憲李衍祥。大司諫徐有防。執義李亨元。持平李思祚。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲李衍祥。大司諫徐有防。執義李亨元。持平李思祚啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府嚴鞫得情。請還寢李觀源定配之命。更令王府。設鞫得情。請黑山島定配罪人龜柱。極加嚴鞫。快正王法。請逆禶妻。金吾初定濟州地定配。籍没家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平李思祚啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請南海縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。快施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請還收罪人李彝永李㖯伊重根。減死刑配之命。竝依本律施行。請薪智島薦棘罪人瑩中。設鞫嚴問。施以當律。措辭見上答府曰不允。
정조 2년
咸鏡道茂山幼學南再興疏曰。伏以臣本以荒裔賤品。知識貿貿。凡諸謀身營生之道。最在人下。而況國家籌邊之略。固圉之策。顧何敢容議於萬分之一。而第臣生長邊陲。居常往來於西北沿江之地。山川之險夷。道路之遠近。土地之肥瘠。民情之便否。略有所目擊而習知者。蔀屋之下。嘗懷憂國之忱。每欲以厚州復邑事。仰陳一得之見於明主之前。而道路絶遠。貧寒之跡。無以自資。不得致身於輦轂之下。齎志掩抑。中夜慨恨者。于玆有年矣。卽今狗馬之齒。奄及六旬。誠恐一朝溘然。未伸宿昔之志。故不計一身之顚仆。敢涉千里之艱險。裹足匍匐。乞食道路。幸免顚壑。僅達天閽。猥陳管蠡之見。敢瀆黈纊之下。伏乞聖明留神焉。竊惟厚州茂昌閭延。虞芮慈城等廢四郡之地。東距三水地七十餘里。西距江界地一百餘里。南至咸興不過五百餘里。而地方殆近七八百里。郊野之廣闊。土地之肥沃。大異於三甲之苦寒瘠薄。地勢平隩。霜降最晩。五穀無不成熟。此誠樂土可居之地。而自麗季至于國初。四郡越邊。爲女眞野人之所據。故四郡之廢棄不闢者。良以是也。自淸國雄長之後。厚州越邊及沿江雜處之胡。悉被驅去。于今一百四五十年之間。鴨綠江北千餘里之地。漠然空虛。絶無胡人居生之跡。江之以南。卽我國方內膏腴之地。而公然廢棄。誠爲可惜。粵在庚子年。故判書臣趙啓遠按本道時。看審形便後。以復設厚州四郡等邑事。陳疏力請。而朝議不一。未克設施。以後癸丑年。故相臣南九萬按道時。巡到六鎭及廢四郡。審察方谷要害之處。以茂山及厚州四郡設邑事暨吉州甲山間開路等三件事。疏陳其利害。且條上金城方略。兼獻盛京地圖。惟我顯宗大王。果爲採納。許其施設。甲寅春。北置茂山豊山梁永等三鎭堡。西置厚州。以爲漸次開拓沿江之計。厥後癸亥年。又請設置邊將於慈城等地。而新置邊將。則以朝議不咸。纔設旋罷。又因乙丑年廟論之多端。欲竝罷茂山與厚州。則九萬力言其不當罷之狀。茂山則幸而因存。今作萬戶之雄邑。厚州則終不免撤罷。蓋緣其時南北人民。入居者稀少。以致罷棄之境。可勝惜哉。大扺鴨綠豆滿二江之原。竝出於白頭山東西。分流而入于海。此乃我國之界限也。洪惟我列聖朝百有餘年之來。外無兵革之警。內有休養之恩。北關民物之盛。百倍於前日。深山窮谷。村落相望。鷄鳴犬吠。達于遠邇。此是開國後所未有之盛時也。猗歟休哉。第惟江邊之邑。山多野少。地狹人衆。絶頂峻岅。伐木縱火。寸土尺地。無不起墾。山童水剝。陵谷變遷。厥田厥畓。處處潰破。蕩柝離居。民不料生。營窟於陰谷者有焉。特棲於絶頂者有焉。水土所傷。夭札相繼。哀我元元。于何能穀。挽近以來。民間繹騷。願入於厚州者。可以萬數。趁今設施。則萬家之鉅邑。一朝可成。三甲之孤絶。聲勢相依。外可爲北關之藩蔽。內可爲咸興之保障。四郡之廢。亦將漸就開拓。兩邊之堅固。無異於金城湯池矣。在國家爲壯圉之良策。在北民爲奠居之樂土。眞所謂一擧而兩得者也。且伏況厚州之地。卽我太祖大王龍潛時。東北面元帥。率步騎一萬五千。踰咸興地黃草嶺。自四郡江界等地。渡鴨綠江。往擊東領府兀喇城。驅逐野人。闢地收功。以此觀之。則太祖大王櫛風沐雨。跋涉建功之地。在今宜可守而不可棄也。又況彼無暮夜竊發之虞。我有流徙願入之民。則朝而下令。夕而可成。有復疆之美。無難守之慮。顧何所憚而不爲也哉。朝家如以一時盡復諸郡爲難。則姑先設邑於厚州。置鎭於四郡。以竢人民之充實。次第漸復。則數千里要衝之地。今可以固圉矣。累萬口失所之民。亦可以安堵矣。苟無故相臣灼見利害。綢繆規劃之謀猷。則豈可以如臣至微至愚之見。安敢望朝家之許施。且伏念臣是一介遐荒之民。凡係民國之大事。何敢挺身而開喙哉。然而臣雖賤踪。亦異編氓。臣六代祖臣大智。曾在壬辰。錄樹功之勳。臣祖斗樞。曾經邊將之任。則臣亦世祿之屬也。其於國家禆益之道。何可知而不言乎。且伏念臣祖曾於故相臣請設時。多服勤勞。協贊方略。臨終言于子孫曰。厚州之地。國家之藩籬。今雖未設。終不荒棄。汝輩須念此意。有能致身叫閽者。則封進南相之舊疏。兼陳北關之形便。使吾勤苦之至。不至泯沒云云。故臣不計一身之罪。決意上京。欲陳利害。則北關之民。踴躍祝天曰。今爾此行。果能詳達北民生業之艱難。備陳厚州土地之膏沃。蒙朝廷之設施。則吾民庶得以蘇息。邊防庶得以鞏固。萬口一談。聚首顒望。故臣旣承先訓。且採民情。玆敢不避斧鉞之誅。猥陳狂妄之言。仍上故相之疏。竝獻盛京之圖。若其江邊形勢。建置便宜之略。無不纖悉於此疏之中。倘蒙俯賜睿覽。則可以明燭千里之外。臣何敢疊狀哉。伏願聖明。體古聖芻蕘之採擇。不以人微而廢言。詢問廟堂。趁卽許設。則國家幸甚。邊民幸甚。答曰。省疏具悉。疏辭令廟堂稟處。
정조 2년
戊戌正月十三日巳時。上御誠正閣。右承旨入侍時。右承旨李鎭衡。記事官鄭東浚徐龍輔金勉柱。以次進伏訖。上命讀各道狀啓及刑曹公事。仍命書判付訖。上曰。昨日應製壯元鄭志儉文。可謂善作矣。鎭衡曰。再昨策題甚難。而見其科作。頗善作矣。上曰。文臣殿講之意。實出於勸奬之道。而比來不過爲應文備數。殊非殿講之本意也。鎭衡曰。果如聖敎。徒歸應文。而雖於應講之時。討論文義。明其賞罰。則不無實效矣。上命退。承史以次退出。
정조 2년
戊戌正月十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。都政何時當爲之乎。國榮曰。吏判上來然後。可擇日矣。上曰。吏判何間入來云乎。國榮曰。明再明間當上來云矣。上曰。都政之不踰六臘。卽先朝定制。而近年以來則每每踰月。誠爲可悶。國榮曰。吏判入來。則當從近爲之矣。命退去。諸臣以次出。